CELEX: 52013PC0296
Language: hu
Date: 2013-05-23
Title: Javaslat AZ EURÓPAI PARLAMENT ÉS A TANÁCS RENDELETE a kikötői szolgáltatások piacára való bejutást és a kikötők pénzügyi átláthatóságát biztosító keretrendszer létrehozásáról

|
			
		
		
		52013PC0296
		
			Javaslat AZ EURÓPAI PARLAMENT ÉS A TANÁCS RENDELETE a kikötői szolgáltatások piacára való bejutást és a kikötők pénzügyi átláthatóságát biztosító keretrendszer létrehozásáról /* COM/2013/0296 final - 2013/0157 (COD) */
			
				
		
		
			
			   	INDOKOLÁS
1.           A JAVASLAT HÁTTERE
1.1         Háttér
Európa a világ kikötőkkel legsűrűbben ellátott
régiói közé tartozik. Kikötői ágazata ugyanakkor nagyon heterogén: a
tevékenységek és szervezetek sokfélesége jellemzi. E rendelet tiszteletben
tartja ezt a sokszínűséget, és nem kívánja ugyanazt a modellt rákényszeríteni a
kikötőkre.
Az Unió összesen mintegy 70 000 km hosszúságú
tengerpartja mentén több mint 1200 kereskedelmi kikötő működik. 2011-ben
csaknem 3,7 milliárd tonnányi rakomány haladt át a kontinens kikötőin, és ehhez
több mint 60 000 alkalommal kötöttek ki kereskedelmi hajók Európában. 
Az EU nagyban függ kikötőitől, amelyek nemcsak a
világ többi országával folytatott kereskedelem tekintetében játszanak fontos
szerepet, hanem az uniós belső piac működése szempontjából is. A rövid távú
tengeri fuvarozásra jut az uniós kikötőkben megforduló árumennyiség
60 %-a. A tengeri kikötők kulcsfontosságú csomópontok az EU intermodális
szállítási láncaiban, amelyekben a rövid távú tengeri fuvarozást a telített
szárazföldi közutak helyettesítésére, valamint a peremterületek és a szigetek
elérésére használják őket.
Ami a személyszállítást illeti, az uniós
kikötőkben 2011-ben 385 millió tengeri utas fordult meg. 
A kikötői tevékenységek közvetlenül
hozzájárulnak a foglalkoztatáshoz, a külföldi befektetésekhez és a
GDP-növekedéshez. A 2200 kikötőüzemeltető jelenleg mintegy 110 000 kikötői
dolgozót foglalkoztat. A kikötők (közvetve vagy közvetlenül) csaknem
3 millió munkahelyet biztosítanak a 22 tengerparti tagállamban, és fontos
adóbevételi forrást jelentenek helyi, regionális, illetve nemzeti szinten.
A teljes teherfuvarozás és személyszállítás
96 %-a, illetve 93 %-a azon a 319 uniós tengeri kikötőn halad
át, amelyek a transzeurópai közlekedési hálózat (TEN-T) fejlesztésére vonatkozó
uniós iránymutatásokra irányuló bizottsági javaslatban[1] szerepelnek. 
1.2         Kihívások
Míg az már bebizonyosodott, hogy a hátországi
kapcsolatokat fejleszteni kell, és a transzeurópai közlekedési hálózattal
kapcsolatos szakpolitikában ez már kiemelt kérdés, a TEN-T kikötőkkel
kapcsolatos egyéb nagy kihívások még mindig megoldatlanok. Először is, nem
minden TEN-T kikötő nyújt egyformán magas színvonalú szolgáltatást. Másodszor,
a jelenlegi kikötőirányítási keretrendszer nem minden esetben kellőképpen vonzó
a befektetők számára. E két tényezőből a következő öt kihívás adódik:
1.2.1      Egyes TEN-T tengeri kikötőkben
nem megfelelőek a kikötői szolgáltatások és műveletek
A hatékony kikötői szolgáltatások
elengedhetetlenek a TEN-T kikötők működéséhez. A Bizottság és az ágazat három
olyan tényezőt azonosított, amelyek megnehezíthetik a kikötői szolgáltatások
optimális megszervezését: 1. a piacra jutás korlátozásai miatt sok kikötői
szolgáltatás esetében gyengén érvényesülnek a versenyfeltételek; 2. a
monopolisztikus vagy oligopolisztikus helyzet, bár számos esetben indokolt,
piaci visszaéléseket eredményezhet; valamint 3. a kikötők közötti koordináció
hiányából fakadóan egyes kikötőkben aránytalanul nagy adminisztratív terhek
hárulnak a felhasználókra.
1.2.2      A kikötői irányítás
keretfeltételei nem minden TEN-T tengeri kikötő esetében alkalmasak a
beruházások ösztönzésére
Azok a
beruházások, amelyek a kikötői kapacitásoknak a változó igényekhez való
hozzáigazításához szükségesek, csak a gazdasági bizonytalanságokat a lehető
legkisebbre csökkentő és egyenlő versenyfeltételeket biztosító, stabil
politikai és szabályozási környezetben lehetségesek. Ez a környezet azonban nem
minden TEN-T kikötőben adott. Ennek számos oka van: a) a fent említett piaci
korlátozásokra visszavezethető jogbizonytalanságok, továbbá b) a nem
kellőképpen megfontolt infrastrukturális tervezés – e helyzeten a szigorúbb
TEN-T szabályok várhatóan javítani fognak. 
Van még azonban két további alapprobléma, amely
magyarázatot ad arra, hogy jelenleg összességében miért ilyen kedvezőtlen a
beruházási környezet több TEN-T kikötőben is: 4. nem világos, hogy az állami
hatóságok, a kikötői hatóságok és a kikötői szolgáltatók milyen pénzügyi
kapcsolatban állnak egymással, valamint 5. a kikötők jogköre korlátozott az
infrastruktúra-használati díjak megállapítása tekintetében, és nem látszik,
hogy a díjak hogyan függenek össze a kikötők megközelíthetőségét biztosító
infrastruktúra költségeivel.
1.3         Célkitűzés
A cél az, hogy hozzájáruljunk a TEN-T
hatékonyabb, összekapcsoltabb és fenntarthatóbb működéséhez egy olyan
keretrendszer megteremtésével, amely valamennyi kikötő működését javítja és
megkönnyíti a megváltozott közlekedési és logisztikai igényekhez való
alkalmazkodást. A TEN-T kikötőknek elő kell segíteniük az intermodális
útvonalak részét képező rövid távú tengeri fuvarozás fejlesztését, hozzájárulva
egyrészt a közlekedéspolitikai fehér könyvben meghatározott egyik legfontosabb
célhoz, a fenntartható közlekedéshez, másrészt pedig az erőforrás-hatékony növekedést
célzó Európa 2020 stratégiához, amely a kereskedelmet és a teherforgalmat
hivatott stimulálni.
Ez a kezdeményezés középutat jelent a
szabályozási intézkedések és az ún. „puha” megközelítés (pl. szociális
párbeszéd folytatása) között. Az érdekeltekkel folytatott intenzív és hosszas
konzultációk előzték meg, minek köszönhetően a rendelet olyan intézkedésekre
fekteti a hangsúlyt, amelyek uniós szinten nagy hozzáadott értéket jelentenek.
A rendelet a már jelenleg is jól működő kikötőkre nem fog további terheket
róni, a többi kikötő számára pedig megteremti azokat a feltételeket, amelyekre
az előttük álló szerkezeti kihívások megoldásához szükség van. 
1.4         Összhang az Unió egyéb
szakpolitikáival és célkitűzésével
A javaslat illeszkedik a Bizottság 2011-ben
kiadott közlekedéspolitikai fehér könyvében bejelentett szakpolitikához,
melyben az egységes európai közlekedési térség és a kikötők piacára való bejutás
összefüggésében kimondottan említést tesznek róla. A fehér könyv egyértelműen
leszögezi, hogy a Bizottság felül kívánja vizsgálni a kikötői szolgáltatások
nyújtására vonatkozó korlátozásokat, és átláthatóbbá kívánja tenni a kikötők
számára nyújtott finanszírozást, pontosítva a különböző kikötői
tevékenységekhez biztosított közfinanszírozás rendeltetését a verseny bárminemű
torzulásának elkerülése érdekében. A javaslat a második egységes piaci
intézkedéscsomag kulcsintézkedéseinek egyikeként hozzá fog járulni az egységes
európai piac megteremtéséhez.
Egyben számos folyamatban lévő vagy már
megvalósított szakpolitikai intézkedés és javaslat kiegészítése, melyek a
következők: a transzeurópai közlekedési hálózatra vonatkozó iránymutatásra és
az Európai Hálózatfinanszírozási Eszközre irányuló javaslatok, amelyek keretet
adnak a kikötők és a hátország közötti kapcsolatok fejlesztésének; a
koncessziós szerződések odaítéléséről szóló irányelvre irányuló javaslat, amely
a kikötői koncessziós szerződésekre is vonatkozik; a „kék övezet”
kezdeményezés, amely a vámeljárásokat hivatott egyszerűbbé tenni az EU
kikötőibe befutó teherhajók által szállított uniós árukkal kapcsolatban. 
A javaslat a transzeurópai közlekedési
hálózatba tartozó valamennyi kikötőre érvényes, mivel azok jellegüknél fogva
jelentős szerepet játszanak az európai közlekedési rendszerben – vagy azáltal,
hogy elősegítik a tagállamok közötti forgalmat, vagy pedig azáltal, hogy
javítják a szigetek és a peremterületek regionális megközelíthetőségét. Ki kell
azonban emelni, hogy az Európai Unió működéséről szóló szerződésben lefektetett
megkülönböztetésmentesség elve és a letelepedés szabadsága, csakúgy mint a
versenyszabályok a többi kikötőre is vonatkoznak, melyek ugyan nem képezik
részét a transzeurópai közlekedési hálózatnak, de helyi szinten, illetve a
közlekedési ágazaton kívül, pl. a halászat vagy az idegenforgalom szempontjából
fontos funkciót töltenek be. A tagállamok dönthetnek tehát úgy is, hogy az
ebben a rendeletjavaslatban foglalt rendelkezéseket ezen kikötők vonatkozásában
is alkalmazzák.
2.           AZ ÉRDEKELT FELEKKEL FOLYTATOTT
KONZULTÁCIÓK ÉS A HATÁSVIZSGÁLATOK EREDMÉNYEI
2.1         Konzultáció az érdekelt
felekkel
A Mobilitáspolitikai és Közlekedési
Főigazgatóság párbeszédet folytatott (a továbbiakban: MOVE főigazgatóság) a
kikötőkkel kapcsolatos politikáért felelős nemzeti hatóságokkal (közlekedési
minisztériumok). Emellett találkozókat rendezett a fő kikötőágazati
szervezetekkel is, többek között a következőkkel: kikötői hatóságok (ESPO),
magánvállalkozásként működő terminálüzemeltetők (FEPORT), belvízi kikötők
(EFIP), hajótulajdonosok (ECSA), révkalauzok (EMPA), vontatóhajó-tulajdonosok
és -üzemeltetők (ETA), kikötési szolgáltatást nyújtók (EBA), hajóügynökök
(ECASBA), fuvaroztatók (ESC), kotrók (EuDA), valamint logisztikai szolgáltatók
(CLECAT). A MOVE főigazgatóság a kikötői dolgozók két fő szervezetével, a
Kikötői Dolgozók Nemzetközi Tanácsával (IDC), valamint az Európai Közlekedési
és Szállítási Dolgozók Szövetségével (ETF) is egyeztetett. Ágazati szociális
párbeszéddel foglalkozó bizottsággal nem kerülhetett sor konzultációra, mivel
ez a bizottság még alakulóban van. 
Az előkészítő munkálatok alátámasztására egy,
az európai kikötők minőségéről és hatékonyságáról készített gazdasági tanulmány
(PwC) szolgált. A munka során a közlekedés-gazdaságtani, logisztikai és a
kikötőkkel kapcsolatban végzett kiterjedt kutatásokat is figyelembe vették, és
számos ágazati szakértővel és kutatóval megbeszéléseket tartottak.
Két online felmérés és egy Brüsszelben
rendezett, kétnapos nyílt konferencia keretében (2012. szeptember 25–26.)
széles körű konzultációra került sor az érdekeltekkel. A folyamatot 2013. január
18-án egy nyilvános meghallgatás zárta le, amelyen bemutatták a legfontosabb
problémákat, és megvitatták a szakpolitikai lehetőségeket, azok lehetséges
hatásaival együtt. A konzultációs folyamat (2012–2013) fő eredményeit a
következőképpen lehet összegezni: 
–                        
Minden érdekelt fél kiemelte, hogy mind a kikötők
között, mind az egyes kikötőkön belül (ugyanazon kikötői szolgáltatást nyújtó
szolgáltatók között) stabil és egyenlő versenyfeltételeket kell teremteni az
EU-ban. A jogbiztonság és a vállalkozásbarát környezet, valamint az
adminisztratív terhek lehető legkisebbre csökkentése valamennyi érdekelt fél
számára prioritás.
–                        
Komoly aggodalomra ad okot, hogy a kikötői
infrastruktúrák közfinanszírozásának módszerei miatt tisztességtelen verseny
alakult ki a kikötők között. A tagállamok és a kikötői hatóságok az állami
támogatások szigorú ellenőrzését követelik. 
–                        
A kikötői szolgáltatások használói, a hajózási
társaságok és az export-import vállalatok nagy része úgy véli, hogy a kikötői
szolgáltatások sok uniós kikötőben nem kielégítőek az árak, a minőség és az
adminisztratív terhek vonatkozásában.
–                        
Az európai kikötői hatóságok 30 %-a nem
elégedett a jelenlegi helyzettel. Többségük mégis ellenzi, hogy uniós
eljárásokkal korlátozzák az állami hatóságok azon hatáskörét, hogy a
szerződéseket és engedélyeket közvetlen odaítéléssel adják meg a kikötői
szolgáltatóknak. Egyes tagállamokban élénk vita övezi az uniós koncessziós
szabályok bizonyos kikötői szerződések esetében való alkalmazását. 
–                        
Bizonyos tagállamokban a kikötői dolgozók
szakszervezetei határozottan tiltakoznak az ellen, hogy az uniós rendelkezések
akárcsak érintőlegesen is beavatkozzanak a kikötőkre vonatkozó tagállami munkajogi
előírásokba. A révkalauz-szolgáltatások képviselői azzal érvelnek, hogy
munkájukat ugyan díjazás ellenében végzik, de a révkalauzolás nem gazdasági
szolgáltatás, tehát nem lenne szabad versenykényszernek kitenni.
–                        
A legtöbb érdekelt egyetért abban, hogy az EU
kikötőrendszere fejlesztésre szorul, és változnia kell ahhoz, hogy szembe
tudjon nézni az olyan kihívásokkal, mint a szűkös finanszírozási források, a
versenyképesség megőrzése a szomszédos harmadik országokban és a világ egyéb
régióiban található kikötőkkel szemben, hozzáadott érték és munkahelyek
teremtése, valamint a környezeti hatások kezelése. Mindannyiuk számára nagyon
fontos, hogy a kikötők, valamint a tengeri közlekedés és szállítás céljára
elkülönített uniós támogatások szintje megmaradjon, illetve, ha lehet, növekedjen.
2.2         Hatásvizsgálat
A hatásvizsgálat a fent említett két fő
kihívással kapcsolatban öt működési célkitűzést vázolt fel.
2.2.1      A kikötői szolgáltatások és
műveletek modernizálása 
Először is, a kikötői szolgáltatások és
műveletek hatékonyabb optimalizálásával számos TEN-T kikötő nagyobb teher- és
személyforgalom lebonyolítására és odavonzására lesz képes a már meglévő
infrastruktúrával. Ebből három működési célkitűzés vezethető le: 
(1)                   
A kikötői szolgáltatások piacához való hozzáférés
átláthatóvá tétele és megkönnyítése 
A cél a kikötői szolgáltatások piacához való
hozzáférés akadályainak visszaszorítása, valamint a Szerződés horizontális
rendelkezéseiből és a közbeszerzésre vonatkozó szabályokból adódó
jogbizonytalanság tisztázása, illetve megszüntetése. 
(2)                   
A kijelölt kikötői szolgáltatók által elkövetett
piaci visszaélések megakadályozása 
A cél az, hogy a kijelölt kikötői szolgáltatók
költséghatékony módon nyújtsák szolgáltatásaikat, anélkül, hogy szerepük és –
amennyiben közszolgáltatási kötelezettségről van szó – esetleges küldetésük
teljesítése csorbát szenvedne, különösen a biztonság, a védelem és a környezeti
szempontok terén.
(3)                   
A koordinációs mechanizmusok fejlesztése a
kikötőkön belül 
Ez hozzájárulna a fuvaroztatók, a logisztikai
szolgáltatók és a rakománytulajdonosok műveleteinek zökkenőmentes lebonyolításához,
amivel egyben a kikötőhasználat idejét és költségeit is csökkenteni lehet. A
koordinációba fektetett munka a kikötőben letelepedett szolgáltatóknak is
javára válik, elősegíti a szinergiákat és segít megelőzni azt a helyzetet, hogy
ugyanazon ügyfelek kiszolgálásakor egy-egy folyamatot kétszer végezzenek el. 
2.2.2      A beruházásoknak kedvező
keretfeltételek kialakítása a kikötőkben 
Másodszor, ha a kikötők nagyobb autonómiát
élveznének és pénzügyi kapcsolataik átláthatóbbak lennének, azzal egyenlő
versenyfeltételek jönnének létre, hatékonyabbá válna a díjszabás, végeredményben
pedig a beruházási tevékenység is felélénkülne. Ebből két további működési
célkitűzés vezethető le: 
(4)                   
Az állami hatóságok, a kikötői hatóságok és a
kikötői szolgáltatók közötti pénzügyi kapcsolatok átláthatóvá tétele 
Ezzel biztosított lenne az állami hatóságok
funkciói és a kereskedelmi tevékenységek közötti pénzügyi átláthatóság, és meg
lehetne akadályozni, hogy a kikötők és a szolgáltatók tisztességtelen
versenyelőnyöket élvezzenek. 
(5)                   
Autonóm módon megállapított és átlátható
kikötőhasználati díjak 
Ezzel hatékonyabb lenne az
infrastruktúra-használat, gazdaságilag ésszerűbbé válna mind a tervezés, mind a
beruházás, mind a karbantartás, mind a kikötői infrastruktúrák üzemeltetése, és
egyben lehetőség nyílna környezeti és társadalmi árjelzések adására is. 
A fentiek alapján 4 szakpolitikai lehetőség
rajzolódott ki: 
(1)                   
1. intézkedéscsomag: „Átláthatóság” 
Az 1. intézkedéscsomag lényege egy ún.
„puha” intézkedésben (egy nem kötelező erejű közleményben) áll, amely
megkönnyítené a kikötői szolgáltatások piacára való bejutást, és pontosítaná
annak feltételeit. Monopolisztikus vagy oligopolisztikus helyzet fennállása
esetén azonban kötelező rendelkezéseket vezetnének be: felügyelnék a
szolgáltatások árait a túlzott vagy diszkriminatív díjszabás megakadályozása
érdekében. A finanszírozás és a kikötői díjak megállapítása az illetékes
hatóságok feladata lenne, azzal a feltétellel, hogy az átláthatóság alapvető
szintjét biztosítják. A szolgáltatások kikötőn belüli koordinációjáról a
kikötőhasználók bizottsága gondoskodik. 
(2)                   
2. intézkedéscsomag: „Szabályozott verseny” 
A 2. intézkedéscsomag – szabályozott piacrajutási
rendszer keretében – bevezeti a szolgáltatásnyújtás szabadságát. Ebben a
megközelítésben a szolgáltatásnyújtás szabadsága korlátozást szenvedhet, ha
erre a kikötői terület szűkössége vagy közszolgáltatási kötelezettségek
(rendelkezésre állás, hozzáférhetőség stb.) miatt van szükség. Ilyenkor az
újonnan elosztott és kijelölt szolgáltatásokra nyílt pályázati eljárást kell
kiírni, belső szolgáltató alkalmazása esetén pedig bizonyos korlátozásoknak
kell alávetni a szolgáltatást. A monopolisztikus vagy oligopolisztikus helyzetű
vállalkozások szolgáltatásainak árait felügyelni kell. Az állami hatóságok, a
kikötői hatóságok és a kikötői szolgáltatók közötti pénzügyi kapcsolatok
átláthatóságát külön könyveléssel biztosítják, és szabályokat vezetnek be arra
vonatkozóan, hogy a kikötőhasználati díjak a tényleges költségekhez
igazodjanak. A szolgáltatások kikötőn belüli koordinációját a kikötőhasználók
bizottsága segíti elő. 
(3)                   
2a. intézkedéscsomag: „Szabályozott verseny és
kikötői autonómia” 
A 2a. intézkedéscsomag a következőkben módosítja
a 2. opciót: 
A helyhiány, illetve a közszolgáltatási
kötelezettségek miatt kötelező nyílt pályázati eljárást nemcsak új
szerződéseknél, hanem a meglévő szerződések jelentős módosítása esetén is le
kellene folytatni. A monopolhelyzetben lévő szolgáltatókra vonatkozó
szabályozási felügyelet hatálya korlátozottabb: csak azokra a piacokra
vonatkozik, ahol nincs verseny, azaz ahol nem írtak ki nyílt pályázati
eljárást. A kikötők nagyobb autonómiát kapnak: azon előírás helyett, hogy a
díjaknak a tényleges költségekhez kell kapcsolódniuk, a kikötők maguk
határozhatják meg a kikötőhasználati díjak összetételét és mértékét, feltéve,
hogy a díjszabási módszer átlátható. A kezdeményezés emellett ösztönzi a hajók
környezeti teljesítménye alapján való differenciálást.
(4)                   
3. intézkedéscsomag „Teljes körű verseny és
kikötői autonómia” 
A 3. intézkedéscsomag a 2a. opcióra épül, azzal
a kiegészítéssel, hogy legalább két konkurens és független üzemeltető működését
írja elő minden olyan kikötői szolgáltatás esetében, amelynél helyhiány
következtében korlátozott az üzemeltetők száma. Ezenkívül megjelenik a
funkcionális/jogi különválasztás is, amely a kikötői szereplők
megsokszorozódását eredményezné: a kikötő működésének biztosítása érdekében a
kikötői hatóságok központi koordinációs szerepe nagyobb hangsúlyt kapna.
Akárcsak a 2a. intézkedéscsomagban, minden kikötői hatóság a saját üzleti
gyakorlatának megfelelően maga állapíthatná meg az infrastruktúra-használati
díjak összetételét és mértékét. 
A különféle lehetőségek és azok hatásainak
elemzése utána a Bizottság arra a megállapításra jutott, hogy a legjobb
megoldás a 2a. intézkedéscsomag lenne, amelyet a rakománykezelési és a
személyszállítási szolgáltatások tekintetében differenciálnának. Az ezen utóbbi
szolgáltatások piacára való bejutással kapcsolatos intézkedéseket illetően
nincs szükség új jogi rendelkezésekre. Ehelyett a hatályban lévő szabályokat és
követelményeket a Bizottság egy közleményben fogja pontosítani. A
monopolisztikus vagy oligopolisztikus helyzetű szolgáltatók által kiszabott
árak szabályozási felügyeletét és az átlátható elszámolást előíró szabályok
azonban a rakománykezelési és személyszállítási szolgáltatásokra is
vonatkoznának. 
A hatásvizsgálat a következő lehetséges
előnyökre mutat rá: költségmegtakarítások (2030-ig 10 milliárd euró), a
rövid távú tengeri fuvarozás továbbfejlesztése, a közutak túlterheltségének
mérséklődése, munkahelyteremtés. A hatásvizsgálat szerint közvetlenül a
javaslat folytán nem növekednének jelentős mértékben a kikötők adminisztratív
terhei. A szolgáltatásnyújtás szabadságának bevezetése csökkenteni fogja a
kikötők adminisztratív költségeit, azonban megeshet, hogy a néhány esetben
szükséges árfelügyelet és a felhasználókkal folytatott konzultáció több
adminisztratív ráfordítást igényel. Azt mindenesetre ki kell emelni, hogy a javaslat
közvetett módon a szabályozási környezet egyszerűsítéséhez vezet, azáltal, hogy
eltöröl néhány korlátozást. A küszöbön álló „kék övezet” kezdeményezés
keretében további egyszerűsítések várhatók.
3.           A JAVASLAT JOGI ELEMEI
3.1         A javasolt intézkedés összefoglalása
A javaslat az alábbi fő elemeket tartalmazza:
–                        
A rendelet minden olyan tengeri kikötőre
vonatkozik, amely szerepel a transzeurópai közlekedési hálózatra vonatkozó
uniós iránymutatásokra irányuló bizottsági javaslatban. 
–                        
A szolgáltatásnyújtás szabadsága a kikötői
szolgáltatásokra is érvényes lesz. A kikötőt üzemeltető szervek azonban
minimumkövetelményeket határozhatnak meg bizonyos kikötői szolgáltatások
vonatkozásában. E követelményeknek a szakmai képesítésekre, a
tengerbiztonságra, a kikötő általános biztonságára és védelmére, valamint a
releváns környezetvédelmi előírásokra kell szorítkozniuk. A követelmények
meghatározásának lehetősége viszont nem használható piaci korlátozások
hallgatólagos bevezetésére, tehát tárgyilagos és arányos kritériumokat kell
alkalmazni annak érdekében, hogy valamennyi – már meglévő vagy potenciális –
szolgáltató egyenlő bánásmódban részesüljön. A potenciális szolgáltatók számára
lehetővé kell tenni az olyan képzéseken való részvételt, ahol a helyi
adottságokkal kapcsolatos ismereteket elsajátíthatják. 
–                        
A fenti rendelkezés a rakománykezelési és a személyszállítási
szolgáltatásokra nem vonatkozik. Ezeket a szolgáltatásokat gyakran koncessziós
szerződések keretében nyújtják, amelyek a Bizottság által előterjesztett, a koncessziós
szerződések odaítéléséről szóló jövőbeli irányelv hatályába tartoznak[2]. További jogi rendelkezések
bevezetése esetén fennállna az a veszély, hogy megreked az uniós szintű
szociális párbeszéd megkezdésére irányuló törekvés. Ellentétben azokkal a révkalauz-szolgáltatásokkal,
amelyeket a kikötők területére való belépéshez és annak elhagyásához nyújtanak,
a mélytengeri révkalauz-szolgáltatások nincsenek közvetlen hatással a kikötők
hatékony működésére, ezért nem szükséges, hogy a rendelet hatálya kiterjedjen
rájuk. 
–                        
Szükség esetén a szolgáltatásnyújtás szabadságát a
szolgáltatók számbeli korlátozásának lehetne alávetni. Ez a következő két
kritérium alapján lehetséges: a kikötőben tevékenykedő szolgáltatók számbeli
korlátozását vagy a helyhiánnyal, illetve azzal lehet igazolni, hogy egy
hivatalos fejlesztési tervben a területet egyértelműen bizonyos típusú
tevékenységek céljára foglalták le, vagy pedig azzal, hogy a szolgáltatót –
egyértelműen és a nyilvánosság számára elérhető módon dokumentált – közszolgáltatási
kötelezettség terheli.
–                        
A tagállamok számára lehetővé kell tenni, hogy az
állami támogatásokra vonatkozó szabályokat betartva kijelöljék a területükön
azokat az illetékes hatóságokat, amelyeknek jogukban áll közszolgáltatási
kötelezettségeket előírni. A közszolgáltatási kötelezettségek meghatározásának
egyértelműnek, a kötelezettségeknek pedig átláthatóknak, megkülönböztetéstől
menteseknek és igazolhatóknak kell lenniük, valamint összefüggésben kell
állniuk a kikötői szolgáltatás (megszakítás nélküli) rendelkezésre állásával,
hozzáférhetőségével (valamennyi használó számára) és megfizethetőségével (a
felhasználók bizonyos kategóriái számára). 
–                        
Amennyiben egy illetékes hatóság egy vagy több
kikötőben közszolgáltatási kötelezettségeket ír elő, egyes kikötői
szolgáltatásokat maga is megszervezhet, illetve kereskedelmileg hasznosíthat,
feltéve, hogy tevékenysége arra a kikötőre, illetve azokra a kikötőkre
korlátozódik, amelyekben az említett közszolgáltatási kötelezettségeket
előírta. 
–                        
A munkavállalók jogait védeni kell, ezért lehetővé
kell tenni a tagállamok számára, hogy e jogokat megerősítsék, különösen az
átruházás előtt álló vállalkozásoknál alkalmazott munkaerő esetében.
–                        
Amennyiben a kikötőt üzemeltető szerv állami
finanszírozásban részesül, könyvelését átlátható módon kell vezetnie, amelynek
révén igazolni tudja, hogy az állami finanszírozást hatékonyan és megfelelően
használta fel. 
–                        
Nem nyílt pályázati eljárással kijelölt kikötői
szolgáltatók, illetve belső szolgáltatók esetében gondoskodni kell arról, hogy
a szolgáltatás ára átlátható legyen, és megállapítása megkülönböztetéstől
mentes módon és a szokásos piaci feltételeknek megfelelően történjen, azaz a
díjak teljes összege ne haladja meg a felmerült költségek elfogadható árréssel
megtoldott összegét.
–                        
A kikötőt üzemeltető szervek a kikötőhasználati
díjakat autonóm módon, saját kereskedelmi és beruházási stratégiájukkal
összhangban állapítják meg. 
–                        
A kikötőhasználati díjakat differenciálni lehet a
gyakori használókkal kapcsolatos üzleti gyakorlatnak megfelelően, továbbá a
kikötői infrastruktúra hatékonyabb használata, a rövid távú tengeri fuvarozás,
valamint a kimagasló környezeti teljesítményű, illetve rendkívül energia- vagy
szén-dioxid-hatékony szállítási műveletek előmozdítása érdekében. 
–                        
Minden kikötőben létre kell hozni egy
kikötőhasználókból álló tanácsadó bizottságot. Ebben a bizottságban a vízi
járművek üzemeltetői, a rakománytulajdonosok, illetve azon egyéb
kikötőhasználók vesznek részt, akik kikötőhasználati díjat, kikötői
szolgáltatási díjat vagy mindkettőt fizetnek. A bizottság véleményét a
kikötőhasználati díjak összetételével és mértékével, valamint bizonyos kikötői
szolgáltatási díjakkal kapcsolatban kérik ki. 
–                        
A kikötőt üzemeltető szerv az olyan kérdésekben,
mint a kikötői szolgáltatások koordinációja, a hátországi kapcsolatok és az
adminisztratív eljárások konzultációt folytat az érdekeltekkel, azaz például a
kikötőben letelepedett vállalkozásokkal, a kikötői szolgáltatókkal és a
kikötőhasználókkal. 
–                        
A tagállamok biztosítják, hogy e rendelet
alkalmazását független felügyelő szerv kövesse nyomon és felügyelje. A
független felügyelő szerv már létező szerv is lehet. A különböző tagállamok
független felügyelő szervei tájékoztatják egymást az általuk végzett munkáról
és a határozathozatal során alkalmazott elveikről, valamint szorosan
együttműködnek annak érdekében, hogy segítsék egymást feladataik ellátásában.
3.2         Jogalap
E javaslat jogalapja az Európai Unió
működéséről szóló szerződés 100. cikkének (2) bekezdése.
3.3         A szubszidiaritás elve
Az Európai Unió működéséről szóló szerződés 58.,
90. és 100. cikke a valódi belső piac elérésének célját a közös közlekedési
politikával összefüggésben a kikötőkre is kiterjeszti. 
A TEN-T kikötőkben lebonyolított tengeri
áruforgalom túlnyomórészt a tagállamok közötti vagy a nemzetközi
kereskedelemből ered. A kikötők funkciója egyértelműen európai dimenziót ölt: a
kikötőkben megforduló megközelítőleg minden második tonna áru – vízi vagy
szárazföldi úton – vagy másik tagállamból érkezik, vagy másik tagállamba tart,
mint amelyben az adott kikötő található[3].
Pusztán tagállami intézkedésekkel nem lehet egyenlő versenyfeltételeket
teremteni az EU belső piacán, ráadásul a tagállami intézkedések nem alkalmasak
arra, hogy az ugyanazon a transzeurópai folyosón, de más tagállamban
elhelyezkedő kikötők teljesítményét fokozzák. 
Ezért annak ellenére, hogy a
kikötői ágazat speciális jelleggel, illetve hosszú távra visszanyúló helyi
történelemmel és kultúrával rendelkezik, a belső piaccal, a hálózatképzéssel és
a kikötői ágazat nemzetközi dimenziójával összefüggő okok miatt a javasolt
kezdeményezés összhangban van a szubszidiaritás elvével.
3.4         Az arányosság elve
A rendelet csak a TEN-T kikötőkre vonatkozik,
ami annyiban biztosítja az arányosságot, hogy azokat a kis kikötőket, amelyek
nem játszanak jelentős szerepet az európai közlekedési rendszerben, nem terheli
szükségtelen szabályokkal. A forgalom túlnyomó részét lebonyolító TEN-T kikötők
ellenben már meghatározásuknál fogva elengedhetetlenek a nemzetközi és az Európán
belüli kereskedelmi áruforgalom, és ezáltal az európai belső piac, illetve az
EU-n belüli kohézió szempontjából is. A TEN-T kikötők uniós finanszírozásban is
részesíthetők. 
A rendelet hatályát nem szűkítettük tovább a
törzshálózat részét képező kikötőkre, nehogy versenytorzulások lépjenek fel ez
utóbbiak és az egyéb TEN-T kikötők között. A hálózat hatékony működéséhez ugyanis
mind a törzshálózat részét képező (rendszerint csomópontként funkcionáló) kikötőkre,
mind az azon kívüli (regionális elosztópontként működő) TEN-T kikötőkre szükség
van.
3.5         A jogi aktus típusának
megválasztása
Míg a kikötői infrastruktúrák fejlesztésének
és irányításának fő szereplői hagyományosan a tagállamok, valamint a regionális
és helyi hatóságok voltak, ez a helyzet fokozatosan változik. A kikötők
fejlesztésében, irányításában és a kikötőkben zajló tevékenységek
megszervezésében ma már a közlekedési vállalkozók, az autonóm hatóságok és
szervezetek, valamint az egyéb köz- vagy magánjogi szervek is fontos szerepet
játszanak. Fontos tehát gondoskodni arról, hogy a kikötői szolgáltatások piacára
való bejutást és a kikötők pénzügyi átláthatóságát szabályozó jogszabályok
általános érvényűek legyenek. Emellett az egységes végrehajtás és
jogérvényesítés, valamint az egyenlő belső piaci versenyfeltételek megteremtése
érdekében e jogszabálynak teljes egészében kötelezőnek kell lennie. A Bizottság
ezért a rendeletet választotta a javaslat jogi eszközéül, amivel megelőzi, hogy
a tagállamokra és magára a Bizottságra további adminisztratív terhek
háruljanak.
3.6         Európai Gazdasági Térség
A javasolt rendelet érinti az Európai
Gazdasági Térséget, ezért arra is ki kell terjeszteni.
2013/0157 (COD)
Javaslat
AZ EURÓPAI PARLAMENT ÉS A TANÁCS
RENDELETE
a kikötői szolgáltatások piacára való
bejutást és a kikötők pénzügyi átláthatóságát biztosító keretrendszer
létrehozásáról
(EGT-vonatkozású szöveg)
AZ EURÓPAI PARLAMENT ÉS AZ EURÓPAI
UNIÓ TANÁCSA,
tekintettel az Európai Unió működéséről szóló
szerződésre és különösen annak 100. cikke (2) bekezdésére,
tekintettel az Európai Bizottság javaslatára,
a jogalkotási aktus tervezetének a nemzeti
parlamentek számára való megküldését követően,
tekintettel az Európai Gazdasági és Szociális
Bizottság véleményére[4],
tekintettel a Régiók Bizottságának véleményére[5],
rendes jogalkotási eljárás keretében,
mivel:
(1)       Ahhoz, hogy a transzeurópai
közlekedési hálózat és a belső piac tovább növekedjék, és mind használatuk,
mind működésük még hatékonyabb legyen, a kikötőket teljes körűen integrálni
kell a logisztikai és szállítási láncokba, hogy együtt összefüggő egészet
alkossanak. Ehhez a hatékony kikötőhasználatot elősegítő modern kikötői
szolgáltatásokra és kedvező beruházási feltételekre van szükség, melyek révén a
kikötők a jelen és a jövő szállítási és logisztikai igényeinek megfelelően
fejlődhetnek.
(2)       „A második egységes piaci
intézkedéscsomag – Együtt egy újfajta növekedésért” című közleményében[6] a Bizottság újfent felhívta a
figyelmet arra, hogy a tengeri szállítás vonzereje a kikötőben kínált
szolgáltatások elérhetőségétől, hatékonyságától és megbízhatóságától, valamint
attól függ, sikerül-e megfelelő válaszokat találni az állami finanszírozás és a
kikötői díjak átláthatóságával, a kikötői adminisztráció egyszerűsítésével,
valamint a kikötői szolgáltatások nyújtására vonatkozó korlátozások
felülvizsgálatával kapcsolatos kérdésekre.
(3)       A
kikötői szolgáltatások piacához való hozzáférés uniós szinten történő
megkönnyítésével és a tengeri kikötők pénzügyi átláthatóságának és
autonómiájának bevezetésével a kikötőhasználók jobb és hatékonyabb
szolgáltatásokat vehetnek igénybe, és egyúttal kedvezőbbek lesznek a feltételek
a kikötői beruházások számára, ami mind hozzá fog járulni ahhoz, hogy a
szállítási szolgáltatásokat igénybe vevők kiadásai csökkenjenek, a rövid távú
tengeri fuvarozás fellendüljön, és a tengeri szállítás szorosabban
összefonódjon a vasúti, belvízi, valamint közúti szállítással. 
(4)       Az uniós tengeri közlekedés
túlnyomórészt a transzeurópai közlekedési hálózat tengeri kikötőin halad át.
Annak érdekében, hogy e rendelet céljait sikerüljön úgy megvalósítani, hogy a
szabályozás más kikötőkre ne rójon szükségtelen terheket, hatályát –
függetlenül attól a lehetőségtől, hogy a tagállamok e rendeletet további
kikötők vonatkozásában is alkalmazhatják – a transzeurópai közlekedési hálózat
kikötőire kell korlátozni, hiszen ezek közül mindegyik jelentős szerepet tölt
be az európai szállítási rendszerben: vagy azért, mert az uniós
teherszállításnak, illetve az utasok összlétszámának több mint 0,1 %-a jut
minden ilyen kikötőre, vagy mert minden ilyen kikötő javítja a szigetek és
peremterületek regionális megközelíthetőségét. Mivel a mélytengeri
révkalauz-szolgáltatások során a hajók nem lépnek be közvetlenül a kikötők
területére, illetve nem közvetlenül onnan indulnak, ezért e szolgáltatások
nincsenek közvetlen hatással a kikötők hatékony működésére, és a rendelet
hatálya nem terjed ki rájuk. 
(5)       Az Európai Unió működéséről
szóló szerződés 56. cikkének az a célja, hogy megszüntessen minden, az
Unión belüli szolgáltatásnyújtás szabadságára vonatkozó korlátozást. Az Európai
Unió működéséről szóló szerződés 58. cikke szerint e cél elérése
tekintetében a közlekedésre vonatkozó cím, nevezetesen a 100. cikk
(2) bekezdésének rendelkezései az irányadók. 
(6)       Számos tagállam biztonsági vagy
szociális okokból szabályozta a saját részre történő szolgáltatásnyújtást, azaz
azt a lehetőséget, hogy a hajózási társaságok és a kikötői szolgáltatók maguk
válasszák meg a személyzetet és saját maguknak nyújtsanak kikötői
szolgáltatásokat. A jogalkotási javaslat előkészítése során a Bizottság által
megkérdezett érdekelt felek annak a véleményüknek adtak hangot, hogy a saját
részre történő szolgáltatásnyújtás általános, uniós szinten történő lehetővé
tétele esetén további – biztonsági és szociális kérdésekkel – kapcsolatos
szabályokra lenne szükség az esetleges nemkívánatos hatások kiküszöbölése
érdekében. Ezért jelenleg az tűnik indokoltnak, hogy ezt a kérdést uniós
szinten ne szabályozzuk, hanem a tagállamok dönthessék el, hogy szabályozni
kívánják-e a kikötői szolgáltatások saját részre történő nyújtását, avagy sem.
E rendelet hatálya ennek megfelelően csak a díjazás ellenében nyújtott kikötői
szolgáltatásokra vonatkozik. 
(7)       A hatékony, biztonságos és
környezetbarát kikötőüzemeltetés érdekében a kikötőt üzemeltető szerv számára
lehetővé kell tenni, hogy a kikötői szolgáltatókat arra kötelezhesse, hogy
igazolják bizonyos minimumkövetelmények teljesítését a szolgáltatás megfelelő
módon történő elvégzésével kapcsolatban. E minimumkövetelményeknek néhány
egyértelműen meghatározott feltételre kell korlátozódniuk a szolgáltatók
szakmai képesítését, többek között az elvégzett képzéseket, valamint a
szükséges berendezések meglétét illetően; a követelményeknek átláthatóknak,
megkülönböztetéstől menteseknek, tárgyilagosaknak és a kikötői szolgáltatás
szempontjából relevánsaknak kell lenniük. 
(8)       A szükséges berendezés felett
való rendelkezés fogalmába beletartozik, hogy a kikötői szolgáltatás nyújtója
birtokolja, bérli vagy lízingeli e berendezést, amely felett mindenképpen
közvetlen és vitathatatlan irányítással rendelkezik, tehát szükség esetén
bármikor használhatja. 
(9)       Amennyiben a
minimumkövetelmények teljesülése esetén odaítélik a kikötői szolgáltatás
nyújtásának jogát, az erre szolgáló eljárásnak átláthatónak, tárgyilagosnak és
megkülönböztetéstől mentesnek kell lennie, és lehetővé kell tennie a kikötői
szolgáltatók számára a szolgáltatásnyújtás időben való megkezdését.
(10)     Mivel a kikötők behatárolt
földrajzi területen helyezkednek el, a rendelkezésre álló terület szűkössége,
illetve a területnek bizonyos típusú – átlátható területfelhasználást
biztosító, hivatalos fejlesztési tervnek, valamint a területrendezési célokkal
kapcsolatos tagállami jogszabályoknak megfelelő – tevékenységekre való
kijelölése néhány esetben korlátozhatja a piacra jutást. 
(11)     A kikötői szolgáltatók
számbeli korlátozására irányuló szándékot az illetékes hatóságnak előre közzé
kell tennie és alaposan meg kell indokolnia, lehetőséget biztosítva az érdekelt
feleknek a véleménynyilvánításra. A korlátozást csak tárgyilagos, átlátható és
megkülönböztetéstől mentes feltételekhez lehet kötni. 
(12)     A kikötői szolgáltatók
kiválasztására irányuló eljárást – a nyíltság és az átláthatóság jegyében –
nyilvánosan kell lefolytatni, eredményét közzé kell tenni, és a teljes
dokumentációt az érdekelt felek rendelkezésére kell bocsátani.
(13)     Amennyiben korlátozzák a
kikötői szolgáltatók számát, akkor a kiválasztásukra irányuló eljárás során a(z)
../../… irányelvben [koncessziók][7]
meghatározott elveket és megközelítést kell követni, többek között a
szerződések értékének meghatározására alkalmazott értékhatárt és módszert,
valamint a lényeges módosítások és a szerződés időtartamával kapcsolatos elemek
meghatározását. 
(14)     Amennyiben közszolgáltatási kötelezettségek
miatt korlátozzák a kikötői szolgáltatók számát, ezt csak a közérdekre való
hivatkozással lehet indokolni; közérdekűnek minősül például az a törekvés, hogy
a kikötői szolgáltatáshoz minden felhasználó hozzáférjen, a szolgáltatás egész
évben rendelkezésre álljon és a felhasználók bizonyos kategóriái számára
megfizethető legyen. 
(15)     Amennyiben korlátozni kell a
kikötői szolgáltatók számát, az erről való határozathozatalt a tagállamok egy
másik hatóságra is bízhatják a verseny védelme érdekében. A kikötői
szolgáltatók számbeli korlátozására irányuló eljárásnak nyíltnak, átláthatónak
és megkülönböztetéstől mentesnek kell lennie. Abban az esetben lehet
eltekinteni ettől, ha a közszolgáltatási kötelezettségekkel közvetlenül az
illetékes hatóságot vagy egy belső szolgáltatót kívánnak megbízni.
(16)     E rendelet nem zárja ki azt a
lehetőséget, hogy az illetékes hatóságok a közszolgáltatási kötelezettségek
teljesítését ellentételezzék, feltéve, hogy betartják az állami támogatásra
vonatkozó szabályokat. Amennyiben a közszolgáltatási kötelezettségek általános
gazdasági érdekű szolgáltatásoknak minősülnek, be kell tartani az Európai Unió
működéséről szóló szerződés 106. cikke (2) bekezdésének az általános gazdasági
érdekű szolgáltatások nyújtásával megbízott egyes vállalkozások javára
közszolgáltatás ellentételezése formájában nyújtott állami támogatásra való
alkalmazásáról szóló, 2011. november 20-i bizottsági határozat[8], az Európai Unió működéséről
szóló szerződés 107. és 108. cikkének az általános gazdasági érdekű
szolgáltatást nyújtó vállalkozások számára nyújtott csekély összegű
támogatásokra való alkalmazásáról szóló, 2012. április 25-i 360/2012/EU
bizottsági rendelet[9],
valamint a közszolgáltatás ellentételezése formájában nyújtott állami
támogatásról szóló európai uniós keretszabály[10]
rendelkezéseit.
(17)     A kikötőt üzemeltető szerv nem
tehet különbséget a kikötői szolgáltatók között, különösen azon vállalkozások
és szervek előnyére, amelyekben maga is részesedéssel rendelkezik. 
(18)     A tagállamok kijelölt
illetékes hatóságai eldönthetik, hogy a közszolgáltatási kötelezettséggel járó
kikötői szolgáltatásokat maguk kívánják-e biztosítani, vagy közvetlenül egy
belső szolgáltatót bíznak meg e szolgáltatások nyújtásával. Amennyiben az
illetékes hatóság úgy dönt, hogy maga gondoskodik a szolgáltatásnyújtásról,
ebbe az is beletartozhat, hogy a foglalkoztatásában álló alkalmazottak nyújtják
a szolgáltatást, illetve az is, hogy megbízásba adja a szolgáltatást.
Amennyiben egy tagállam felségterületén található minden olyan kikötőben, amely
a transzeurópai közlekedési hálózat része, ilyen korlátozással élnek, erről
tájékoztatni kell a Bizottságot. Ha egy tagállam illetékes hatóságai a fenti
módon döntenek, a belső szolgáltatók általi szolgáltatásnyújtásnak azokra a kikötőkre
kell korlátozódnia, amelyek tekintetében kijelölték őket. Ebben az esetben a
belső szolgáltatók által a kikötői szolgáltatások fejében kiszabott díjakat
független felügyelő szerv felügyeli. 
(19)     A tagállamoknak megmarad azon
hatáskörük, hogy a kikötői kiszolgálást végző vállalkozások személyzete számára
megfelelő szintű szociális védelmet biztosítsanak. E rendelet a tagállamok
szociális és munkajogi szabályainak alkalmazását nem érinti. Amennyiben a
kikötői szolgáltatók számbeli korlátozása esetén egy kikötői szolgáltatási
szerződés megkötése szolgáltatóváltással járhat, az illetékes hatóságok
jogosultak arra, hogy a kiválasztott kikötői szolgáltatót felkérjék a
munkavállalók jogainak a vállalkozások, üzletek vagy ezek részeinek átruházása
esetén történő védelmére vonatkozó tagállami jogszabályok közelítéséről szóló
2001/23/EK tanácsi irányelv[11]
rendelkezéseinek alkalmazására.
(20)     Sok kikötőben a
rakománykezelési és a személyszállítási szolgáltatások piacára való bejutás nyilvános
koncessziós szerződések révén biztosított. Az ilyen típusú szerződések a(z)
.../... irányelv [koncessziók] hatályába tartoznak. E rendelet
II. fejezete tehát nem vonatkozik a rakománykezelési és a személyszállítási
szolgáltatások nyújtására, de a tagállamok dönthetnek úgy, hogy mégis
alkalmazzák az említett fejezetet a szolgáltatások ezen két típusára is. A
többi szerződéstípus esetében, amelyek révén az állami hatóságok a
rakománykezelési és a személyszállítási szolgáltatások piacára való bejutást
biztosítják, az Európai Unió Bírósága megerősítette, hogy az illetékes
hatóságoknak e szerződések odaítélésekor az átláthatóság és a
megkülönböztetésmentesség elvei szerint kell eljárniuk. Ezek az elvek teljes
mértékben alkalmazandók bármely kikötői szolgáltatás nyújtására.
(21)     Az állami finanszírozásban
részesülő tengeri kikötők, valamint egyrészről a kikötői szolgáltatók,
másrészről az állami hatóságok közötti pénzügyi kapcsolatokat átláthatóvá kell
tenni az egyenlő versenyfeltételek megteremtése és a piactorzítás megelőzése érdekében.
Ebben a tekintetben e rendelet a tagállamok és a közvállalkozások közötti
pénzügyi kapcsolatok átláthatóságáról, illetve egyes vállalkozások pénzügyi
átláthatóságáról szóló 2006/111/EK bizottsági irányelvben[12] meghatározott elveket a
címzettek egyéb kategóriáira is kiterjeszti, anélkül, hogy az irányelv hatályát
megsértené.
(22)     Az állami finanszírozások
odaítélésével és felhasználásával kapcsolatos egyenlő versenyfeltételek és
átláthatóság biztosítása, valamint a piactorzítás megelőzése érdekében rendelkezni
kell arról, hogy amennyiben az a kikötőt üzemeltető szerv, amely állami finanszírozásban
részesül, szolgáltatóként is működik, külön-külön könyvelést vezessen a kikötő
üzemeltető szerveként, illetve a versenyhelyzetben lévő szolgáltatóként folytatott
tevékenységeiről. Az állami támogatásra vonatkozó szabályok betartásáról azonban
mindenképp gondoskodni kell.
(23)     A nem nyílt, nem átlátható és
megkülönböztetéstől nem mentes eljárással kijelölt kikötői szolgáltatók
díjszabásával kapcsolatban nagyobb a veszély, hogy monopolisztikus vagy
oligopolisztikus helyzetükből és a verseny hiányából adódóan e szolgáltatók
visszaélnek az árképzéssel. Ugyanez érvényes az e rendelet értelmében vett
belső szolgáltatók által kiszabott díjakra is. A megfelelő piaci mechanizmusok
hiányában rendelkezni kell arról, hogy az e szolgáltatásokért kivetett díjak az
érintett piacon uralkodó szokásos feltételeknek megfeleljenek, valamint átlátható
és megkülönböztetéstől mentes módon állapítsák meg őket. 
(24)     A hatékonyság érdekében az
egyes kikötők kikötőhasználati díjait átlátható és autonóm módon, valamint a
kikötő saját kereskedelmi és beruházási stratégiájával összhangban kell
megállapítani.
(25)     A kikötőhasználati díjak differenciálása
megengedett a rövid távú tengeri fuvarozás előmozdítása, valamint az átlagon
felüli környezeti teljesítményű, illetve a különösen energia- és
szén-dioxid-hatékony – tengeri vagy szárazföldi – szállítási műveleteket végző
vízi járművek számára kedvező körülmények kialakítása érdekében. Mindez
hozzájárul a környezetvédelmi és az éghajlat-változási politika céljaihoz és a
kikötő és környezetének fenntartható fejlődéséhez, különösen annak
köszönhetően, hogy ezzel a kikötőbe befutó és ott horgonyzó vízi járművek
környezeti „lábnyoma” is csökkenthető.
(26)     Megfelelő intézkedésekkel
gondoskodni kell arról, hogy a kikötőhasználati díjak és/vagy kikötői
szolgáltatási díjak megállapításakor és módosításakor rendszeresen
konzultáljanak az ilyen díjakat fizető kikötőhasználókkal is. A kikötők
üzemeltető szerveinek rendszeresen ki kell kérniük az egyéb érdekelt felek
véleményét is az olyan kérdésekkel kapcsolatban, amelyek meghatározóak a
kikötők tartós fejlesztése, teljesítménye, valamint az olyan gazdasági
tevékenységek odavonzása és megteremtése szempontjából, mint például a kikötői
szolgáltatások koordinációja a kikötő területén belül, a hátországi kapcsolatok
és a kikötői igazgatási eljárások hatékonysága. 
(27)     E rendelet megfelelő és
hatékony alkalmazásának biztosítása érdekében minden tagállamban ki kell
jelölni egy független felügyelő szervet. E felügyelő szerv már létező szerv is lehet.
(28)     A
különböző független felügyelő szervek a rendelet egységes alkalmazása érdekében
tájékoztatják egymást az általuk végzett munkáról és együttműködnek egymással.
(29)     A Bizottságot fel kell
hatalmazni, hogy e rendelet egyes nem alapvető rendelkezéseinek a kiegészítése
vagy módosítása céljából, valamint a környezetvédelmi díjak egységes
alkalmazásának előmozdítása és Unió-szerte történő megerősítése, továbbá a
rövid távú tengeri fuvarozás előmozdításával kapcsolatos közös díjszabási elvek
biztosítása érdekében a Szerződés 290. cikkének megfelelően felhatalmazáson
alapuló jogi aktusokat fogadjon el egyrészt a vízi járművek, az üzemanyagok és
a tevékenységtípusok közös osztályozására vonatkozóan, amely az
infrastruktúra-használati díjak differenciálásának alapjául fog szolgálni,
másrészt a kikötőhasználati díjak megállapításának közös elveire vonatkozóan.
Különösen fontos, hogy a Bizottság ennek előkészítéseként megfelelő – többek
között szakértői szintű – konzultációkat folytasson. A Bizottságnak a felhatalmazáson
alapuló jogi aktusok előkészítése és megszövegezése során biztosítania kell,
hogy az Európai Parlament és a Tanács a vonatkozó dokumentumokat egyidejűleg,
kellő időben és megfelelő módon megkapja.
(30)     Az e rendelet végrehajtásához
szükséges egységes feltételek biztosítása érdekében a Bizottságot végrehajtási
hatáskörökkel kell felruházni a független felügyelő szervek közötti
információcseréhez szükséges intézkedésekkel kapcsolatban. Ezeket a
hatásköröket a Bizottság végrehajtási hatásköreinek gyakorlására vonatkozó
tagállami ellenőrzési mechanizmusok szabályainak és általános elveinek
megállapításáról szóló, 2011. február 16-i 182/2011/EU európai parlamenti és
tanácsi rendeletnek[13]
megfelelően kell gyakorolni.
(31)     Mivel e rendelet céljait, nevezetesen
a kikötői szolgáltatások korszerűsítését és a transzeurópai közlekedési hálózat
minden kikötőjében kedvező befektetési környezetet eredményező keretrendszer
létrehozását a kikötői és a kapcsolódó tengeri ágazat európai dimenziója,
nemzetközi és határokon átívelő jellege miatt a tagállamok nem tudják
kielégítően megvalósítani, és az említett célok az európai szinten egységes
versenyfeltételek szükségessége miatt uniós szinten jobban megvalósíthatók, az
Európai Unióról szóló szerződés 5. cikkében foglalt szubszidiaritás elvének
megfelelően az Unió intézkedéseket hozhat. Az említett cikkben foglalt
arányossági elvvel összhangban a rendelet nem lépi túl a szóban forgó
célkitűzések eléréséhez szükséges mértéket.
(32)     E rendelet tiszteletben tartja
az alapvető jogokat és figyelembe veszi különösen az Európai Unió Alapjogi
Chartája által elismert elveket.
ELFOGADTA EZT A RENDELETET:
I. FEJEZET – Tárgy, hatály és
fogalommeghatározások
1. cikk
Tárgy és hatály
(1)          Ez a rendelet:
a)      egyértelmű keretet szab a kikötői
szolgáltatások piacához való hozzáférésnek;
b)      közös szabályokat állapít meg az
üzemeltető szervek és a kikötői szolgáltatók számára a pénzügyi átláthatóságra
és a díjszabásra vonatkozóan.
(2)          Függetlenül attól, hogy a
szolgáltatásnyújtásra a kikötők területén belül vagy a kikötőkhöz vezető vízi
útvonalakon kerül-e sor, e rendelet a következő kategóriákba sorolható kikötői
szolgáltatások nyújtására vonatkozik:
a)      üzemanyag-vételezés;
b)      rakománykezelés;
c)      kotrás;
d)      kikötés;
e)      személyszállítási szolgáltatások;
f)       kikötői befogadólétesítmények; 
g)      révkalauz-szolgáltatások, valamint
h)      vontatás.
(3)          Ez a rendelet a(z) XXX
rendelet [TEN-T iránymutatásokra vonatkozó rendelet] I. mellékletében
meghatározott transzeurópai közlekedési hálózat valamennyi tengeri kikötőjére
vonatkozik. 
(4)          A tagállamok e rendeletet más
tengeri kikötők vonatkozásában is alkalmazhatják. Amennyiben a tagállamok úgy határoznak,
hogy e rendeletet más tengeri kikötők vonatkozásában is alkalmazzák, erről
tájékoztatják a Bizottságot.
2. cikk
Fogalommeghatározások
E rendelet
alkalmazásában:
1.           „üzemanyag-vételezés”: a vízi
jármű meghajtására, illetve a kikötőben rögzített vízi jármű fedélzeti –
általános vagy különleges – energiaellátására használt szilárd, folyékony vagy
gáznemű üzemanyag vagy bármely más energiaforrás rendelkezésre bocsátása;
2.           „rakománykezelési
szolgáltatások”: a rakomány kezelése a rakománnyal megrakott vízi jármű és a
part között, beleértve e tevékenység megszervezését is, legyen szó a rakomány
behozataláról, kiviteléről vagy tranzitjáról, ideértve az olyan tevékenységeket
is, mint a rakománynak a megfelelő rakománykezelő terminálon történő
feldolgozása, szállítása és ideiglenes tárolása a rakomány szállításával
közvetlen összefüggésben; nem tartozik ide viszont a raktározás, a kirakodás,
az újracsomagolás, sem a kezelt rakományon végzett, bármilyen hozzáadott
értéket jelentő szolgáltatás;
3.           „kotrás”: a homok, az üledék
vagy egyéb anyagok azzal a céllal történő eltávolítása a kikötőkhöz vezető vízi
útvonal fenekéről, hogy a vízi jármű be tudjon lépni a kikötő területére;
ideértve mind a kezdeti kotrást (kivitelezési célú kotrási munkák), mind a
karbantartás, azaz a vízi út járhatóságának fenntartása céljából végzett kotrást;
4.           „meghatározó fontosságú
kikötőlétesítmény”: olyan létesítmény, amelyből a szokásos piaci feltételek
mellett nem lehet több; az ilyen létesítményhez való hozzáférés elengedhetetlen
a kikötői szolgáltatások elvégzéséhez; 
5.           „kikötőt üzemeltető szerv”:
az a köz- vagy magánjogi szerv, amelynek a tagállami jogszabályok alapján –
akár egyéb tevékenységhez kapcsolódóan – feladata a kikötői infrastruktúra és a
kikötői közlekedés igazgatása és kezelése, csakúgy mint a kikötőben működő
üzemeltetők tevékenységeinek összehangolása, illetve adott esetben ellenőrzése;
6.           „kikötés”: a vízi járműnek a
kikötő partján vagy a kikötőhöz vezető vízi úton történő lehorgonyozásához vagy
egyéb módon történő rögzítéséhez szükséges kikötési és elkötési szolgáltatások;
7.           „személyszállítási
szolgáltatások”: az utasok kezelése az utasokat szállító vízi jármű és a part
között, beleértve e tevékenység megszervezését, valamint a személyes adatok
kezelését és a megfelelő utasterminálon belül történő utasszállítást is;
8.           „révkalauz-szolgáltatás”: egy
vízi jármű révkalauz vagy révkalauz-állomás segítségével történő irányítása
annak érdekében, hogy a jármű biztonságosan befusson a kikötőbe, illetve
biztonságosan kifusson a kikötőből a kikötőhöz vezető vízi úton;
9.           „kikötőhasználati díj”: a
kikötőt üzemeltető szerv közvetlen vagy közvetett javára beszedett díj, amelyet
a vízi járművek üzemeltetői vagy a rakománytulajdonosok fizetnek azon szolgáltatások
és létesítmények (többek között a kikötők megközelítését, valamint az utasok és
a rakomány kezelését lehetővé tévő vízi utak) igénybevételéért, amelyek
lehetővé teszik, hogy a vízi járművek befussanak a kikötőbe, illetve kifussanak
a kikötőből.
10.         „kikötői befogadólétesítmény”:
a hajókon keletkező hulladék és a rakománymaradványok fogadására alkalmas
kikötői létesítményekről szóló 2000/59/EK európai parlamenti és tanácsi
irányelv[14]
meghatározása szerinti minden olyan rögzített, úszó vagy mozgatható
létesítmény, amely alkalmas a hajókon keletkező hulladék és a
rakománymaradványok fogadására;
11.         „kikötői szolgáltatási díj”: a
kikötői szolgáltatást nyújtó szolgáltató javára beszedett, az adott
szolgáltatás felhasználói által fizetett díj;
12.         „kikötői szolgáltatási
szerződés”: hivatalos és jogilag kötelező érvényű megállapodás valamely kikötői
szolgáltató és egy illetékes hatóság között, amelyben ez utóbbi a kikötői
szolgáltatók számát korlátozó eljárást követően egy kikötői szolgáltatót
kikötői szolgáltatások nyújtása céljára kijelöl;
13.         „kikötői szolgáltató”: bármely
természetes vagy jogi személy, amely díjazás ellenében egy vagy több, a kikötői
szolgáltatásoknak az 1. cikk (2) bekezdésében felsorolt kategóriáját
nyújtja, vagy nyújtani kívánja;
14.         „közszolgáltatási
kötelezettség”: azon közérdekű kikötői szolgáltatások biztosítása érdekében
meghatározott vagy megállapított kötelezettség, amelyeket egy szolgáltató –
amennyiben saját gazdasági érdekeit venné figyelembe – nem, vagy nem olyan
mértékben vagy nem ugyanolyan feltételekkel végezne el; 
15.         „rövid távú tengeri
fuvarozás”: teher- és utasszállítás a tengeren a földrajzi értelemben vett
Európában található kikötők között, illetve ezen kikötők és az Európán kívüli,
de Európával határos, a zárt tengerek mentén tengerparttal rendelkező országok
kikötői között;
16.         „tengeri
kikötő”: olyan vízi és egyben szárazföldi terület, amely létesítményei és
berendezései révén lehetővé teszi elsősorban a hajók fogadását, azok ki- és
berakodását, az áruk tárolását, fogadását és feladását, illetve az utasok fel-
és leszállását; ideértendő minden egyéb olyan infrastruktúra is, amelyekre a
kikötő területén a közlekedési vállalkozóknak szükségük van;
17.         „vontatás”: a vízi jármű
kormányzásához vontatóhajóval nyújtott támogatás, amely azt hivatott
elősegíteni, hogy a vízi jármű biztonságosan befusson a kikötő területére,
illetve biztonságosan kifusson a kikötő területéről;
18.         „a kikötőkhöz vezető vízi út”:
a nyílt tengerről a kikötőbe vezető vízi út, mint például a kikötőbejáratok, a
hajózható átjárók, a folyók, a tengeri csatornák és a fjordok.
II. FEJEZET – Piacra jutás
3. cikk
A szolgáltatásnyújtás szabadsága
(1)          Az e rendelet hatályába
tartozó tengeri kikötőkben való szolgáltatásnyújtás szabadsága az Unióban
letelepedett kikötői szolgáltatókra az ebben a fejezetben meghatározott
feltételek mellett érvényes. 
(2)          A kikötői szolgáltatók
számára a tevékenységeik elvégzéséhez szükséges mértékben hozzáférést kell
biztosítani a meghatározó fontosságú kikötőlétesítményekhez. A hozzáférés
feltételei méltányosak, ésszerűek és megkülönböztetéstől mentesek.
4. cikk
A kikötői szolgáltatások
nyújtására vonatkozó minimumkövetelmények
(1)          A kikötőt üzemeltető szerv
előírhatja, hogy a kikötői szolgáltatók megfeleljenek bizonyos
minimumkövetelményeknek a megfelelő kikötői szolgáltatás elvégzéséhez: 
(2)          Az (1) bekezdésben
előírt minimumkövetelmények – értelemszerűen – csak a következőkre
vonatkozhatnak: 
a)      a kikötői szolgáltató, az általa
alkalmazott személyzet, illetve a kikötői szolgáltató tevékenységeit
ténylegesen és állandó jelleggel irányító természetes személyek szakmai
képesítése;
b)      az adott kikötői szolgáltatás – szokásos
és biztonságos körülmények mellett történő – nyújtásához szükséges berendezés,
valamint a berendezés megfelelő szintű karbantartásához szükséges képesség;
c)      a tengerbiztonsági követelmények,
valamint a kikötő, a kikötőhöz vezető utak, a kikötőben található
létesítmények, berendezések és személyek biztonságára és védelmére vonatkozó
követelmények betartása; 
d)      a helyi, tagállami, uniós és nemzetközi
környezetvédelmi előírások betartása.
(3)          A minimumkövetelmények
átláthatók, megkülönböztetéstől mentesek, tárgyilagosak, valamint relevánsak az
adott kikötői szolgáltatás kategóriája és jellege szempontjából.
(4)          Amennyiben a
minimumkövetelmények a helyismeretre, illetve a helyi adottságokban való
jártasságra is kiterjednek, a kikötőt üzemeltető szerv átlátható és
megkülönböztetéstől mentes módon biztosítja az ehhez szükséges képzés
elérhetőségét, hacsak a tagállam nem gondoskodott már az ilyen képzés megfelelő
elérhetőségéről. 
(5)          Az (1) bekezdésben
említett esetben a kikötőt üzemeltető szerv 2015. július 1-jéig, illetve amennyiben
az említett dátum után alkalmazandó minimumkövetelményekről van szó, a
követelmények alkalmazásának kezdő dátuma előtt legalább három hónappal közzéteszi
a (2) bekezdésben említett minimumkövetelményeket, valamint azt az
eljárást, amellyel a kikötői szolgáltatások ezen követelmények szerinti
nyújtásának jogát megadják. A kikötői szolgáltatókat a feltételek és az eljárás
bármilyen módosulásáról előre értesítik. 
5. cikk
Eljárás a
minimumkövetelmények teljesítésének biztosítására 
(1)          A kikötőt üzemeltető szerv
egyenlő bánásmódban részesíti a kikötői szolgáltatókat, és átlátható módon jár
el. 
(2)          A kikötőt üzemeltető szerv a
4. cikk szerint megállapított minimumkövetelmények alapján a kikötői
szolgáltatások nyújtására vonatkozó kérelem kézhezvételét követő egy hónapon
belül megadja az említett jogot, vagy elutasítja a kérelmet. Az elutasítást
tárgyilagos, átlátható, megkülönböztetéstől mentes és arányos kritériumok
alapján, kellően megindokolja. 
(3)          A (2) bekezdés szerinti határozat
érvényességi idejét csak a kikötői szolgáltatás típusával és jellegével
összefüggő indokokkal lehet korlátozni.
6. cikk
A kikötői szolgáltatók
számbeli korlátozása
(1)          A 3. cikktől eltérve a
kikötőt üzemeltető szerv egy adott kikötői szolgáltatás tekintetében
korlátozhatja a kikötői szolgáltatók számát az alábbi okok közül legalább az
egyikre hivatkozva: 
a)      a rendelkezésre álló földterület
szűkössége vagy behatárolt rendeltetése miatt, feltéve, hogy az üzemeltető
szerv igazolni tudja, hogy a terület a kikötői szolgáltatás nyújtása
tekintetében meghatározó fontosságú kikötőlétesítmény, és a korlátozás
összhangban van a kikötő hivatalos fejlesztési tervével, amelyet a kikötőt
üzemeltető szerv, illetve adott esetben a tagállami jogszabályoknak megfelelően
bármely más illetékes hatóság is jóváhagyott; 
b)      a 8. cikkben meghatározott
közszolgáltatási kötelezettség, amennyiben a korlátozás hiánya akadályozhatja a
kikötői szolgáltatókra rótt kötelezettségek teljesítését. 
(2)          A kikötőt üzemeltető szerv az
(1) bekezdés alkalmazására irányuló minden – a megfelelő indoklással
ellátott – javaslatot legalább hat hónappal előbb közzétesz, hogy az érdekelt
feleknek elegendő idejük legyen észrevételeik megtételére. 
(3)          A kikötőt üzemeltető szerv az
ezzel összefüggésben elfogadott határozatot közzéteszi. 
(4)          Ha a kikötőt üzemeltető szerv
maga nyújt szolgáltatásokat, vagy a szolgáltatásnyújtással egy általa
közvetlenül vagy közvetve irányított, elkülönült jogi egységet bíz meg, a
tagállam a kikötői szolgáltatók számbeli korlátozására vonatkozó határozat
elfogadását egy olyan hatóságra ruházhatja át, amely független a kikötőt
üzemeltető szervtől. Amennyiben erre nem kerül sor, a szolgáltatók száma nem
lehet kevesebb, mint kettő. 
7. cikk
Eljárás a kikötői
szolgáltatók számbeli korlátozására
(1)          A kikötői szolgáltatók 6.
cikk szerinti, számbeli korlátozása egy valamennyi fél számára nyitott,
megkülönböztetéstől mentes és átlátható kiválasztási eljárás útján történik.
(2)          Ha a kikötői szolgáltatás
becsült értéke meghaladja a (3) bekezdésben megállapított küszöbértéket,
akkor a(z) …/… irányelvben [koncessziók] meghatározott, a koncesszió odaítélési
szabályaira, az eljárási garanciákra, valamint a koncessziók maximális
időtartamára vonatkozó rendelkezéseket kell alkalmazni.
(3)          A küszöbértéket és a kikötői
szolgáltatás értékét a(z) …/… irányelv [koncessziók] idevágó és alkalmazandó
rendelkezéseinek megfelelően kell megállapítani.
(4)          A kiválasztott szolgáltató
vagy szolgáltatók és a kikötőt üzemeltető szerv kikötői szolgáltatási
szerződést kötnek. 
(5)          E rendelet alkalmazásában a
kikötői szolgáltatási szerződés rendelkezéseinek a szerződés időtartama alatt
történő, a(z) …/… irányelv [koncessziók] értelmében vett lényeges módosítása új
kikötői szolgáltatási szerződésnek minősül, és új, a (2) bekezdés szerinti
eljárást von maga után. 
(6)          E cikk (1)–(5) bekezdése a 9.
cikkben említett esetekre nem alkalmazandó.
(7)          Ez a rendelet a(z) …/…
irányelvet [koncessziók][15],
a(z) …/… irányelvet [közüzemek][16]
és a(z) …/… irányelvet [közbeszerzés][17]
nem érinti. 
8. cikk
Közszolgáltatási
kötelezettségek 
(1)          A tagállamok dönthetnek úgy,
hogy a szolgáltatókra kikötői szolgáltatásokkal kapcsolatos közszolgáltatási
kötelezettségeket rónak a következők biztosítása érdekében: 
a)      a szolgáltatás megszakítás nélküli
rendelkezésre állása – nappal, éjszaka, egész héten és egész évben;
b)      a szolgáltatás elérhetősége minden
felhasználó számára; 
c)      a szolgáltatás megfizethetősége a
felhasználók bizonyos kategóriái számára.
(2)          Az (1) bekezdésben
említett kötelezettségeknek világosan meghatározottaknak, átláthatóaknak,
megkülönböztetéstől menteseknek és ellenőrizhetőeknek kell lenniük, továbbá
egyenlő hozzáférést kell biztosítaniuk az Unióban letelepedett minden kikötői
szolgáltatónak. 
(3)          A tagállamok kijelölik a
területükön azokat az illetékes hatóságokat, amelyeknek jogukban áll
közszolgáltatási kötelezettségeket előírni. A kikötőt üzemeltető szerv lehet
ilyen illetékes hatóság. 
(4)          Ha a (3) bekezdés
szerint kijelölt illetékes hatóság nem azonos a kikötőt üzemeltető szervvel,
akkor a 6. és 7. cikkben meghatározott, a kikötői szolgáltatók számának
közszolgáltatási kötelezettség alapján való korlátozásával kapcsolatos
hatásköröket a kijelölt illetékes hatóság gyakorolja. 
(5)          Amennyiben az illetékes
hatóság úgy dönt, hogy egy tagállam valamennyi, e rendelet hatályába tartozó
tengeri kikötőjében közszolgáltatási kötelezettségeket ír elő, erről értesíti a
Bizottságot. 
(6)          Abban az esetben, ha egy
közszolgáltatási kötelezettségnek minősülő szolgáltatásnyújtás zavart szenved,
illetve ennek közvetlen veszélye fennáll, az illetékes hatóság rendkívüli
intézkedést hozhat. A rendkívüli intézkedés állhat abban, hogy a szolgáltatási
szerződést – legfeljebb 1 évre – közvetlen odaítéléssel másik szolgáltatónak
adják át. Ez alatt az idő alatt az illetékes hatóság vagy új eljárást indít a
7. cikknek megfelelően új kikötői szolgáltató kiválasztására, vagy a
9. cikket alkalmazza. 
9. cikk
Belső szolgáltató 
(1)          A 6. cikk
(1) bekezdésének b) pontja szerinti esetekben az illetékes hatóság
dönthet úgy, hogy maga gondoskodik a közszolgáltatási kötelezettséggel járó
kikötői szolgáltatásról, vagy ezeket a kötelezettségeket közvetlenül egy általa
irányított, elkülönült jogi egységre ruházza át, amely felett ahhoz fogható
irányítást gyakorol, mint amilyet saját szervezeti egységei felett. Ebben az
esetben e rendelet alkalmazásában a kikötői szolgáltatót belső szolgáltatónak
kell tekinteni.
(2)          Csak akkor tekintető úgy,
hogy az illetékes hatóság ahhoz fogható irányítást gyakorol egy elkülönült jogi
egység felett, mint amilyet saját szervezeti egységei felett gyakorol, ha az
elkülönült jogi egység stratégiai céljait és jelentős döntéseit is nagyban
befolyásolja.
(3)          A belső szolgáltató a
rábízott kikötői szolgáltatásokat csak abban a kikötőben, illetve azokban a
kikötőkben végezheti el, amely(ek) tekintetében a kikötői szolgáltatás
nyújtásával megbízták.
(4)          Amennyiben az illetékes
hatóság úgy határoz, hogy egy tagállam valamennyi, e rendelet hatályába tartozó
tengeri kikötője tekintetében az (1) bekezdést alkalmazza, erről
tájékoztatja a Bizottságot.
(5)          Ez a cikk a(z) …/… irányelvet
[koncessziók] nem érinti.
10. cikk
A munkavállalók jogainak
védelme
(1)          E rendelet a tagállamok
szociális és munkajogi szabályainak alkalmazását nem érinti. 
(2)          A nemzeti és közösségi
jogszabályok, köztük a szociális partnerek közötti kollektív szerződések
sérelme nélkül a kikötőt üzemeltető szervek kérhetik a 7. cikkben
megállapított eljárással kijelölt kikötői szolgáltatótól – abban az esetben, ha
a szolgáltató nem azonos a meglévő kikötői szolgáltatóval –, hogy a
szolgáltatások nyújtásához előzetesen felvett személyzetnek adja meg azokat a
jogokat, amelyekben az akkor részesülne, ha a 2001/23/EK irányelv szerinti
átruházás történt volna. 
(3)          Amennyiben a kikötőt
üzemeltető szervek a kikötői szolgáltatókat bizonyos szociális előírások
teljesítésére kötelezik bizonyos kikötői szolgáltatások nyújtása tekintetében,
a versenyeljárással kapcsolatos dokumentumokban és a kikötői szolgáltatási
szerződésekben fel kell sorolni az érintett személyzetet, és átlátható adatokat
kell adni szerződéses jogaikról és azon feltételekről, amelyek alapján e
munkavállalók a kikötői szolgáltatásokhoz kapcsolódónak tekintendők.
11. cikk
Kivétel
E fejezet, valamint a 24. cikkben foglalt
átmeneti rendelkezések a rakománykezelési és személyszállítási szolgáltatásokra
nem vonatkoznak. 
III. FEJEZET – Pénzügyi átláthatóság és
autonómia 
12. cikk
A pénzügyi kapcsolatok
átláthatósága
(1)          Az állami hatóságok és az
állami finanszírozásban részesülő, kikötőt üzemeltető szerv közötti pénzügyi
kapcsolatokat a könyvelésben átlátható módon ki kell mutatni, úgy, hogy a
következők egyértelműek legyenek:
a)      a közvetlenül az állami hatóságok által
az érintett kikötőt üzemeltető szerv rendelkezésére bocsátott állami
finanszírozás;
b)      az állami hatóságok által
közvállalkozások, illetve állami pénzügyi szervezetek közvetítésével
rendelkezésre bocsátott állami finanszírozás; valamint
c)      az állami finanszírozás rendeltetése.
(2)          Amennyiben az állami
finanszírozásban részesülő, kikötőt üzemeltető szerv maga nyújt
szolgáltatásokat, egyéb tevékenységeitől elkülönített könyvelést vezet kikötői
szolgáltatói tevékenysége mindegyikéről, a következő módon: 
a)      minden költség és bevétel rendeltetésének
megjelölése, illetve felosztása következetesen alkalmazott és objektív módon
alátámasztható költségelszámolási elvek alapján, pontosan történik; valamint
b)      az elkülönített könyvelést egyértelműen
meghatározott költségelszámolási elvek alapján vezetik.
(3)          Az (1) bekezdésben
említett állami finanszírozás a következőket foglalja magában: részvénytőke
vagy kvázi-sajáttőke jellegű támogatás, vissza nem térítendő támogatás, csak
bizonyos körülmények között visszatérítendő támogatás, kölcsönök nyújtása,
ideértve a folyószámlahiteleket és a tőkeinjekció-előlegeket, az állami
hatóságok kezességvállalása a kikötőt üzemeltető szerv viszonylatában,
osztalékok kifizetése, nyereségek visszatartása, illetve az állami pénzügyi
támogatás bármely más formája.
(4)          A kikötőt üzemeltető szerv az
e cikk (1) és (2) bekezdése szerinti, pénzügyi kapcsolatokra vonatkozó
információkat az azon pénzügyi év végétől számított öt éven keresztül megőrzi,
amelyekre az információk vonatkoznak, és a Bizottság és a 17. cikkben
említett illetékes független felügyelő szerv rendelkezésére bocsátja. 
(5)          A kikötőt üzemeltető szerv a
Bizottság és az illetékes független felügyelő szerv rendelkezésére bocsát
minden olyan további információt, amelyet azok szükségesnek találnak ahhoz,
hogy a benyújtott adatokat részletesen értékelni tudják, és ellenőrizzék e
rendelet betartását. Az említett információkat a kérelem benyújtását követő két
hónapon belül meg kell adni. 
(6)          Azok a kikötőt üzemeltető
szervek, amelyek az előző pénzügyi években nem részesültek állami finanszírozásban,
de a tárgyévben mégis finanszírozást vesznek igénybe, az állami finanszírozás
folyósítását követő pénzügyi évtől kezdve alkalmazzák az (1) és (2) bekezdés
rendelkezéseit.
(7)          Amennyiben az állami
finanszírozás közszolgáltatási kötelezettség ellentételezése gyanánt kerül
kifizetésre, arról a könyvelésben külön el kell számolni, és ez a tétel nem
rendelhető hozzá más szolgáltatói vagy üzleti tevékenységhez.
13. cikk
Kikötői szolgáltatási díjak
(1)          A 9. cikkben említett
belső szolgáltató által nyújtott szolgáltatások díjait, csakúgy mint – a
szolgáltatók számbeli korlátozása esetén – a nem nyílt, nem átlátható és
megkülönböztetéstől nem mentes eljárással kiválasztott kikötői szolgáltatók
által kivetett díjakat átlátható és megkülönböztetéstől mentes módon kell
megállapítani. A díjak a releváns versenypiacon uralkodó feltételeket tükrözik
és arányban állnak a nyújtott szolgáltatás gazdasági értékével. 
(2)          A kikötői szolgáltatási díjak
megfizetése más díjak, pl. a kikötőhasználati díjak megfizetésével együtt is
történhet. Ebben az esetben a kikötői szolgáltató és adott esetben a kikötőt
üzemeltető szerv gondoskodik arról, hogy a kikötői szolgáltatási díj összege
könnyen beazonosítható legyen a kikötői szolgáltatások használói számára. 
(3)          A kikötői szolgáltató a
17. cikkben említett illetékes független felügyelő szerv kérésére a szerv
rendelkezésére bocsátja az azokra az elemekre vonatkozó információkat, amelyek
alapján az e cikk (1) bekezdése szerint kivetett kikötői szolgáltatási
díjak összetételét és mértékét megállapították. Ezen információk körébe
tartozik a kikötői létesítmények és szolgáltatások igénybevételéért kiszabott
kikötői szolgáltatási díjak megállapításához használt módszer.
14. cikk
Kikötőhasználati díjak
(1)          A kikötőt üzemeltető szerv
kikötőhasználati díjat vet ki. Ettől függetlenül a kikötői infrastruktúrát
igénybe vevő kikötői szolgáltatók kikötői szolgáltatási díjakat vethetnek ki. 
(2)          A kikötőhasználati díjak
megfizetése más díjak, pl. a kikötői szolgáltatási díjak megfizetésével együtt
is történhet. Ebben az esetben a kikötői szolgáltató gondoskodik arról, hogy a
kikötőhasználati díj összege könnyen beazonosítható legyen a kikötői
infrastruktúra használói számára. 
(3)          Az infrastruktúra-használati
díjszabási rendszer hatékonyságának fokozása érdekében a kikötőhasználati díjak
összetételét és mértékét a kikötőt üzemeltető szerv autonóm módon, saját
kereskedelmi stratégiájával és beruházási tervével összhangban, a releváns
piacon uralkodó versenyfeltételeket figyelembe véve és az állami támogatásra
vonatkozó szabályokat betartva állapítja meg. 
(4)          A (3) bekezdés sérelme
nélkül a kikötőhasználati díjakat differenciálni lehet a gyakori használókkal
kapcsolatos üzleti gyakorlatnak megfelelően, továbbá a kikötői infrastruktúra
hatékonyabb használata, a rövid távú tengeri fuvarozás, valamint a kimagasló
környezeti teljesítményű, illetve rendkívül energia- vagy szén-dioxid-hatékony
szállítási műveletek előmozdítása érdekében. A különböző díjak megállapításakor
releváns, tárgyilagos, átlátható és megkülönböztetéstől mentes kritériumokat
kell használni, és a versenyszabályokat kellőképpen be kell tartani. A
díjszabásban jelentkező különbségek egyenlő feltételek mellett vonatkoznak az
adott kikötői szolgáltatás valamennyi használójára. 
(5)          A Bizottság felhatalmazást
kap, hogy szükség esetén a 21. cikkben említett eljárással felhatalmazáson
alapuló jogi aktusokat fogadjon el egyrészt a vízi járművek, az üzemanyagok és
a tevékenységtípusok közös osztályozására vonatkozóan, amely az infrastruktúra-használati
díjak differenciálásának alapjául szolgálhat, másrészt a kikötőhasználati díjak
megállapításának közös elveire vonatkozóan.
(6)          A kikötőt üzemeltető szerv
tájékoztatja a kikötőhasználókat és azok képviselőit vagy szervezeteit a
kikötőhasználati díjak összetételéről és az összegük megállapításához használt
kritériumokról, köztük a kikötőhasználati díjak összetételének és mértékének
megállapításakor alapul vett összköltségekről és ‑bevételekről is. A kikötői
infrastruktúra használóit minden olyan módosításról, amely a kikötőhasználati
díjakat, azok összetételét, illetve a megállapításukhoz használt kritériumokat
érinti, legalább három hónappal előbb tájékoztatja. 
(7)          A kikötőt üzemeltető szerv
kérésre az illetékes független felügyelő szerv és a Bizottság rendelkezésére
bocsátja a (4) bekezdésben említett információkat, a kikötőhasználati
díjak összetételének és mértékének megállapításához használt részletes költség-
és bevételkimutatást, csakúgy mint a kikötői létesítmények és szolgáltatások
igénybevételéért kiszabott kikötőhasználati díjak megállapításához használt
módszert.
IV.
FEJEZET – Általános és záró rendelkezések 
15. cikk
Konzultáció a
kikötőhasználókkal
(1)          A kikötőt üzemeltető szerv
bizottságot hoz létre, amelyben a vízi járművek üzemeltetői, a
rakománytulajdonosok, illetve azon egyéb kikötőhasználók képviseltetik magukat,
akik kikötőhasználati díjat, kikötői szolgáltatási díjat vagy mindkettőt
fizetnek. E bizottság „a kikötőhasználók tanácsadó bizottsága” nevet viseli.
(2)          A kikötőt üzemeltető szerv a
kikötőhasználati díjak megállapítása előtt minden évben konzultációt folytat a
kikötőhasználók tanácsadó bizottságával a díjak összetételével és mértékével
kapcsolatban. A 6. és 9. cikkben említett kikötői szolgáltatók a kikötői
szolgáltatói díjak megállapítása előtt minden évben konzultációt folytatnak a
kikötőhasználók tanácsadó bizottságával a díjak összetételével és mértékével
kapcsolatban. A kikötőt üzemeltető szerv megfelelő létesítményeket biztosít az
említett konzultációkhoz, melyek eredményéről a kikötői szolgáltatók
tájékoztatják. 
16. cikk
Konzultáció egyéb érdekelt
felekkel 
(1)          A kikötőt üzemeltető szerv
rendszeres konzultációt folytat az érdekelt felekkel, például a kikötőben
letelepedett vállalkozásokkal, a kikötői szolgáltatókkal, a vízi járművek
üzemeltetőivel, a rakománytulajdonosokkal, szárazföldi közlekedési vállalkozókkal,
valamint a következő tevékenységeket ellátó hatóságokkal:
a)      a kikötői szolgáltatások megfelelő
koordinációja a kikötő területén belül;
b)      intézkedések a hátországi kapcsolatok
fejlesztésére, illetve adott esetben a vasúti és a belvízi hajózási
útvonalakkal való összekapcsolódás megteremtésére és hatékonyabbá tételére; 
c)      a kikötői adminisztratív eljárások
hatékonyabbá, illetve adott esetben egyszerűbbé tétele.
17. cikk
Független felügyelő szerv 
(1)          A tagállamok gondoskodnak
arról, hogy független felügyelő szerv kövesse nyomon és felügyelje e rendelet
alkalmazását minden egyes tagállam területén az e rendelet hatályába tartozó
valamennyi tengeri kikötőben. 
(2)          A független felügyelő szerv a
kikötőt üzemeltető szervtől és a kikötői szolgáltatóktól elkülönült jogi egység
és azoktól függetlenül végzi tevékenységét. Azok a tagállamok, amelyek
megtartják a kikötők tulajdonjogát, illetve a kikötőt üzemeltető szervek feletti
ellenőrzési jogot, gondoskodnak arról, hogy a rendelet alkalmazásának
felügyeletével és nyomon követésével kapcsolatos tevékenységeik és az említett
tulajdonjoggal vagy ellenőrzési joggal kapcsolatos tevékenységeik szervezetileg
is ténylegesen elkülönüljenek. A független felügyelő szerv pártatlan és
átlátható módon, valamint a szabad vállalkozás jogát kellőképpen tiszteletben
tartva gyakorolja hatásköreit. 
(3)          A független felügyelő szerv
minden olyan panaszt és jogvitát kezel, amelyet e rendelet alkalmazásával
összefüggésben jogos érdekkel rendelkező felek nyújtottak be, illetve
terjesztettek elé.
(4)          Amennyiben különböző
tagállamokban letelepedett felek között alakul ki jogvita, annak rendezésében
azon tagállam független felügyelő szerve illetékes, amely területén az a kikötő
található, ahonnan a jogvita feltételezhetően ered.
(5)          A független felügyelő
szervnek jogában áll, hogy a kikötőt üzemeltető szervektől, a kikötői
szolgáltatóktól és a kikötőhasználóktól bekérje azokat az információkat,
amelyeket e rendelet alkalmazásának nyomon követéséhez és felügyeletéhez
szükségesnek ítél.
(6)          A független felügyelő szerv a
tagállami illetékes hatóságok kérésére e rendelet alkalmazásával kapcsolatos
bármely kérdésben állást foglal. 
(7)          A független felügyelő szerv a
panaszok kezeléséhez, illetve a jogviták rendezéséhez kikérheti az érintett
kikötő kikötőhasználói tanácsadó bizottságának véleményét. 
(8)          A független felügyelő szerv
határozatai jogilag kötelező erejűek, a bírósági felülvizsgálat lehetőségének
sérelme nélkül. 
(9)          A tagállamok legkésőbb 2015.
július 1-jéig megadják a Bizottságnak a független felügyelő szervek adatait, és
a későbbiekben értesítik minden idevágó változásról. A Bizottság a független
felügyelő szervek jegyzékét honlapján közzéteszi és folyamatosan aktualizálja.
18. cikk
A független felügyelő szervek
együttműködése
(1)          A független felügyelő szervek
a rendelet egységes alkalmazásának elősegítése érdekében tájékoztatják egymást
az általuk végzett munkáról, valamint a határozathozatal során alkalmazott
elveikről és módszereikről. Az együttműködés céljára hálózatot alkotnak,
melynek tagjai rendszeres időközönként, de évente legalább egyszer találkoznak.
A Bizottság koordinálja és támogatja a hálózat munkáját, és maga is részt vesz
benne.
(2)          A független felügyelő szervek
szoros együttműködést folytatnak annak érdekében, hogy segítsék egymást
feladataik ellátásában, többek között a különböző tagállamok kikötőit érintő
ügyekkel kapcsolatos panaszok és jogviták kezelésében. Ezért a független felügyelő
szervek – megfelelően indokolt kérelem alapján – egymás rendelkezésére
bocsátják azokat az információkat, amelyekre az e rendelet szerinti feladataik
ellátásához szükségük van. 
(3)          A tagállamok gondoskodnak
arról, hogy a független felügyelő szervek – indoklással ellátott kérelem
alapján – a Bizottság rendelkezésére bocsássák azokat az információkat,
amelyekre a Bizottságnak feladatai ellátásához szüksége van. A Bizottság által
kért adatszolgáltatásnak az ilyen feladatok elvégzésével arányosnak kell lennie.
(4)          Ha valamely független
felügyelő szerv az üzleti titokra vonatkozó közösségi és nemzeti szabályok
értelmében bizalmasnak minősíti az információkat, az érintett független
felügyelő szervek és a Bizottság biztosítják az információk bizalmas kezelését.
Ezeket az információkat csak arra a célra lehet felhasználni, amely
tekintetében kérték őket. 
(5)          A Bizottság a független
felügyelő szervek tapasztalatai és az (1) bekezdésben említett hálózat
tevékenysége alapján a hatékony együttműködés érdekében közös elveket fogadhat
el a független felügyelő szervek közötti információcserére vonatkozó megfelelő
intézkedéseket illetően. Az erre szolgáló végrehajtási aktusokat a
22. cikk (2) bekezdésében említett vizsgálóbizottsági eljárás
keretében kell elfogadni.
19. cikk
Jogorvoslat
(1)          Minden jogos érdekkel
rendelkező félnek jogában áll fellebbeznie az illetékes hatóságok, a kikötőt
üzemeltető szerv vagy a független felügyelő szerv által e rendelet alapján
hozott határozatok vagy egyedi intézkedések ellen egy, az említett szervektől
független jogorvoslati szervnél. Ez a jogorvoslati szerv bíróság is lehet. 
(2)          Amennyiben az (1) bekezdésben
említett jogorvoslati szerv nem igazságszolgáltató jellegű szerv, határozatait
mindig írásbeli indokolással látja el. Határozatait nemzeti bíróság is
felülvizsgálhatja. 
20. cikk
Szankciók
A tagállamok megállapítják az e rendelet
rendelkezéseinek megsértése esetén alkalmazandó szankciókra vonatkozó
szabályokat, és minden szükséges intézkedést megtesznek azok végrehajtása
érdekében. Az elrendelt szankcióknak hatásosnak, arányosnak és visszatartó
erejűnek kell lenniük. A tagállamok legkésőbb 2015. július 1-jéig
értesítik a Bizottságot ezekről a rendelkezésekről, valamint haladéktalanul
értesítik bármely későbbi, ezeket érintő módosításról. 
21. cikk
A felhatalmazás gyakorlása
(1)          A Bizottság az e cikkben
meghatározott feltételek mellett felhatalmazást kap felhatalmazáson alapuló
jogi aktus elfogadására. 
(2)          A Bizottság határozatlan
időre szóló felhatalmazást kap a 14. cikkben említett felhatalmazáson
alapuló jogi aktusok elfogadására.
(3)          Az Európai Parlament vagy a
Tanács bármikor visszavonhatja a 14. cikkben említett felhatalmazást. A
visszavonásról szóló határozat megszünteti az abban meghatározott
felhatalmazást. A határozat az Európai Unió Hivatalos Lapjában való
kihirdetését követő napon vagy a határozatban megjelölt későbbi időpontban lép
hatályba. A határozat nem érinti a már hatályban lévő, felhatalmazáson alapuló
jogi aktusok érvényességét. 
(4)          A Bizottság a felhatalmazáson
alapuló jogi aktus elfogadását követően haladéktalanul és egyidejűleg értesíti
arról az Európai Parlamentet és a Tanácsot. 
(5)          A 14. cikk alapján
elfogadott, felhatalmazáson alapuló jogi aktus csak akkor lép hatályba, ha az
említett jogi aktusról szóló értesítést követő két hónapos időtartam leteltéig
sem az Európai Parlament, sem a Tanács nem emelt kifogást a felhatalmazáson
alapuló jogi aktus ellen, vagy ha az Európai Parlament és a Tanács az időtartam
leteltét megelőzően egyaránt arról tájékoztatta a Bizottságot, hogy nem emel
kifogást. Az Európai Parlament vagy a Tanács kezdeményezésére ez az
időtartam 2 hónappal meghosszabbodik.
22. cikk
Bizottsági eljárás 
(1)          A Bizottság munkáját egy, a
182/2011/EU rendelet értelmében vett bizottság segíti. 
(2)          Az e bekezdésre történő
hivatkozáskor a 182/2011/EU rendelet 5. cikkét kell alkalmazni. 
23. cikk
Jelentéstétel
A Bizottság legkésőbb három évvel e rendelet
hatálybalépését követően jelentést nyújt be az Európai Parlamentnek és a
Tanácsnak e rendelet működéséről és hatásáról, és szükség esetén ehhez
megfelelő jogalkotási javaslatokat fűz.
24. cikk
Átmeneti rendelkezések
(1)          A [e rendelet elfogadásának
időpontja] előtt nyílt, átlátható és megkülönböztetéstől mentes eljárással
kiválasztott kikötői szolgáltatókkal kötött azon kikötői szolgáltatási
szerződések, amelyek megfelelnek e rendelet rendelkezéseinek, időtartamuk
lejártáig érvényben maradnak. 
(2)          A [e rendelet elfogadásának
időpontja] előtt kötött azon kikötői szerződések, amelyek nem felelnek meg e
rendelet rendelkezéseinek, időtartamuk lejártáig, de legfeljebb 2025. július
1-jéig érvényben maradnak. 
25. cikk
Hatálybalépés
Ez a rendelet az Európai Unió Hivatalos
Lapjában való kihirdetését követő huszadik napon lép hatályba. 
A rendelet 2015.
július 1-jétől alkalmazandó.
Ez a
rendelet teljes egészében kötelező és közvetlenül alkalmazandó valamennyi
tagállamban.
Kelt Brüsszelben, -án/-én.
az Európai Parlament részéről                      a
Tanács részéről
elnök                                                              elnök
[1]               COM(2011) 650 végleges/2. A TEN-T kikötők
végleges száma a folyamatban lévő jogalkotási folyamat eredményétől függ.
[2]               COM(2011) 897 végleges.
[3]               A tagállamok közötti kereskedelem, illetve egy tagállam
és egy nem uniós ország között egy másik tagállamon keresztül zajló
kereskedelem részeként.
[4]               HL C […]., […],
[…]. o.
[5]               HL C […]., […],
[…]. o.
[6]               COM(2012) 573 végleges
(2012.10.3.).
[7]               Javaslat a koncessziós szerződések odaítéléséről szóló
európai parlamenti és tanácsi irányelvre (COM(2011) 897 végleges). 
[8]               HL L 7., 2012.1.11.,
3. o.
[9]               HL L 114., 2012.4.26.,
8. o.
[10]             HL C 8., 2012.1.11.
[11]             HL L 82., 2001.3.22., 16. o. 
[12]             HL L 318., 2006.11.17., 17. o.
[13]             HL L 55., 2011.2.28., 13. o.
[14]             HL L 332., 2000.12.28., 81–90. o.
[15]             Javaslat a koncessziós szerződések odaítéléséről szóló
irányelvre (COM(2011) 897 végleges). 
[16]             Javaslat a vízügyi, energiaipari, közlekedési és postai
szolgáltatási ágazatban működő ajánlatkérők beszerzéseiről szóló irányelvre
(COM(2011) 895 végleges).
[17]             Javaslat a
közbeszerzésről szóló irányelvre (COM(2011) 896 végleges).